Die storie het die wêreld in 2007 geruk: ’n Ma van die Kaapse Vlaktes, Ellen Pakkies, verwurg haar tik-verslaafde seun, Abie. Wat dryf ’n ma tot so ’n daad? Hoe desperaat moet sy nie wees om haar eie kind se lewe te neem nie?
Die akteur Jarrid Geduld, in die rol van die 20-jarige Abie, maak vanaand sy debuut by die fees. Hy vertel dit was ’n emosioneel uitmergelende rol waarvoor hy 13 kg verloor het. Maar dit was ook een van die hoogtepunte van sy lewe. "Almal op stel het besef ons is besig om ’n spesiale storie te vertel.’’
Jarrid het voorberei deur die draaiboek oor en oor te lees. Hy wou die storie, elke nuanse van die karakter, verstaan omdat hy nie met Abie kon praat nie. "Ek moes weet hoe tik-verslaafdes se koppe werk, wat hulle motiveer om sekere dinge te doen." Dit het ook gehelp om "in die karakter se lyf te kom" toe hy 13 kg afgeskud het.
Dit was vir hom ’n voorreg dat Daryne Joshua, bekroonde regisseur van Noem my Skollie, hom met die rol vertrou het. Hulle wou gehore insig gee in die dwelmprobleem op die Kaapse Vlakte.
"Toe ek tannie Ellen ontmoet het, was ek nogal geïntimideer, maar sy is ’n warm vrou met ’n lieflike hart. Sy is lewenslustig en vol vreugde. Ek was nie juis gemaklik om haar oor sekere dinge uit te vra nie, maar sy het openlik my vrae beantwoord. Sy het my verseker dat dit nie saak maak wat met jou gebeur nie, die Here waak altyd oor jou."
"Ek is dankbaar ek kan deel wees van die Silwerskermfees, want dis belangrik vir die bedryf. Dit gee opkomende en gevestigde talent die geleentheid om hul werk te wys en om te netwerk. Ek hoop ek kan in die toekoms draaiboeke skryf en die regie daarvan doen – aanvanklik vir kortfilms en later ook vollengte rolprente."
Akademici by die Universiteit van Erlangen-Nuremberg in Duitsland het ondersoek ingestel oor die manier waarop ’n gesonde, veselryke dieet moontlik bakterieë in die dermkanaal kan verander.
"Ons kan tans nie enige spesifieke aanbevelings gee vir ’n bakterievriendelike dieet nie, maar as jy elke oggend muesli eet, sowel as genoeg vrugte en groente deur die dag, sal dit help om ’n ryke verskeidenheid van bakteriële spesies te handhaaf,” is die mening van dr. Mario Zaiss, die hoofskrywer.
Die wetenskaplikes het gedurende die studie gevind dat, indien jy baie vesel inneem, die inwendige bakterieë op so ’n wyse kan verander dat meer kortketting-vetsure, veral propionaat, gevorm word. Hulle kon ook bewys dat ’n hoër konsentrasie van kortketting-vetsure beenverswakking aansienlik verlangsaam het, soos in die beenmurg, waar propionaat ’n verlaging in die getal beenverswakkende selle veroorsaak het.